Leopold II (HRR)

Leopold II (Peter Leopold Jozef Anton Joachim Pius) (Weenn, 5 meie 1747 -Weenn, 1 moarte 1792), van 't Huus Habsburg-Lotharingen, was grôothertog van Toscane, keunienk en keizer van ’t Hillig Rôoms Ryk, keunienk van Boheemn en Hongareye en ook soeverein van d'Ôostnryksche Nederlandn.

Leopold II was e zeune van keizerinne Maria Theresia en heur vint Frans I Stefan. Je was e broere van Marie Antoinette. Êen van zyn andere zusters, Maria-Christina, was tegoare met heur vint Albrecht van Saksen-Teschen landvoogdesse van d’Ôostnryksche Nederlandn.

Je volgde zyn broere Jozef II ip in februoari 1790. Broabant was ip ’t ende van 1789 ounofhankelik gekommn achter de  Broabantse omwentelienge en de 10ste januoari 1790 wierdn de Verênigde Nederlandse Stoatn ipgericht. 

In 1789 woarn de Zudelikke Nederlandn in ipstand gekommn teegn ’t verlicht despotisme van Jozef II. De Brusselschn advocoat Hendrik van der Noot had in Breda e vrywillegersleger tegoare gebrocht en militaire hulpe gevroagd an Holland en Pruussn. In oktober 1789 vielt ie Brussel binn en d’Ôostnryksche landvoogdn mostn vluchtn. Mo deur de Fransche Revoluusje durfde Pruussn Ôostnryk nie verzwakkn. Ze woarn mêer benouwd van Vrankryk en ze groeidn were dichter no makkoar toe.

De derdn december 1790 kost Leopold II me zyn troepn Brussel were verovern, ‘t gezag van d’Ôostnrykers herstelln en een ende moakn an de Verênigde Nederlandse Stoatn. Je paste d’hervormiengn van zyn broere Jozef II minder strieng toe. De landvoogdn kostn were kêern no Brussel en de revolutionairn mostn vluchtn no ’t buutnland.

Leopold II trouwde me Marie Louise van Spanje. Z’haan zestien jounges. Je wierd ipgevolgd deur zyn oudste zeune Frans II.

Categorie:Habsburg-Lotharingen
Categorie:Istorisch personage van Europa
Categorie:Geschiedenisse van de Lege Landn
Categorie:Keizer van et Illig Rôoms Ryk
Categorie:Keunienk van Duutsland
Categorie:Keunienk van Boheemn
Categorie:Keunienk van Hongareye
Categorie:Groaf van Vloandern